Germaniya gazetasida O‘zbekistonga bag‘ishlangan maqola e’lon qilindi

“Shtuttgarter Saytung” nemis gazetasi internet-portalida mamlakatimizning boy madaniy-tarixiy merosi haqida hikoya qiluvchi maqola e’lon qilindi. Bu haqda “Jahon” axborot agentligi xabar bergan.

 Stuttgarter-Zeitung. Skrinshot: “Daryo”
Maqola muallifi Buyuk ipak yo‘lining yirik tarmog‘i aynan hozirgi O‘zbekiston hududidan o‘tganligini, unda joylashgan ko‘plab qadimiy shaharlarda bu aks etganligini ta’kidlaydi. Jumladan, Samarqand, Buxoro va Xiva ikki ming yildan ortiq vaqtdan buyon savdo markazi hamda karvonlar uchun hordiq maskani bo‘lib kelganligiga urg‘u beradi. O‘z masjid, minora, gumbazlari hamda mo‘l-ko‘l bozorlari bilan bu voha-shaharlar “Ming bir kecha” ertaklaridagi afsonaviy o‘lkalarni eslatishiga e’tibor qaratadi.
Yoshi ikki yarim mingdan oshgan bu shaharlarning sayyohlik salohiyati xususida so‘z yuritar ekan, muallif ulardagi betakror me’moriy yodgorliklar YUNESKO Butunjahon madaniy merosi ro‘yxatiga kiritilganligini ta’kidlaydi. Shuningdek, maqolada xalq hunarmandchiligi, amaliy san’atning mo‘‘jizaviy namunalari, yog‘och eshiklar haqida so‘z boradi.
O‘z hikoyasi yakunida maqola muallifi O‘zbekistonga – Buyuk ipak yo‘lining markazidagi ajoyib o‘lkaga sayohat qilishni tavsiya etadi.